
Wolfgang Schmeltzl

Comoedia der Hochzeit Cana Galilee

dem Ehstandt von Gott geordent / zü Eren allen gotförchtigen Christlichen Eheleutten. Gesellen vnd Junckfrawen / die sich in die heyligen Connschafft geben wöllen / zü trost vnnd vndereicht. Allen Bösen vnzüchtigen /halsstarrigen eißern zur Besserung / gehalten zu Wien in Osterreych durch Wolffgangum Schmeltzl vo Remmat Schülmaister zun Schotten daselbst / In dem 1543

 

Dem Edlen Ernuhesten Herren Stephan Tenckhen Burgermaister derlöblichenn Statt Wiennin Osterreich / Entbeut ist Wolffganng Schmeltzl / mein schuldig gantz genaigt willig vnd beflissen dienst / in aller gehorsam zuuor.

Genediger Herr / Es haben sich jrer vilen nun etlich jarlang / mit seltzamen lächerlichen reymen / possen /pächschirren / vnnd leichtfertigen spilen / sambt verkerung jrer von Gott gegebner menschlicher gestalt auch grossen vncosten der clayder vnd mumereyen /wie man die nennen möcht der fasching zeit (als man spricht) jr recht domit zuthon beflissen daran warlich Gott nit allein kein gefallen geschehen / sunder seer vnnd fast dardurch erzürnet sit / wie er auch noch vber vns arme sünder/ seinen Götlichen / gerechten vnd billichen zorn / von vnser vnauffhörlichen grossen sünd wegen meret. Solchem aber fürzukumen /hab ich noch järlich / anstat der gleichen leichtfertigen geschwencken/ in disen schweren / vnd sorgklichen Kriegszeiten vnnd leuffen / durch meinen ainfeltigen verstandt ain Comediam aus der heyligenn Byblischen schrifft / dardurch der gemain / ainfältig / vngeleert man / vnd die jugent / zu merer andacht vnnd Götlicher lieb geraitzt / angeregter zeit nach / am gebreuchlichsten ausclaubt / vnd gehalten. Vnd so ich dan noch (wie laider vor augen) den gedachten zorn Gottes vnuersönet empfindt / vnd syhe sonderlich / das sein Götliche allmechtigkait / vns gegen dem erbfeinden Christi sambt jren anhengern/ vnd verleugnden des worts vnd Namen Christi / keinen Syg bißher mitteilt. Dardurch der Teüflisch vnleydlich Tyrann vnd wütrich der Türck behertzt / gesterckt / vnd vber des christlichen bluts / clain vnd arm heüfflein / noch wüetiger wirt welchs alles gewislich nur vnsers gotlosen lebens schuldt ist / Vnd nach dem die grausame sünd der gotslesterung vnd vhiehischen zutrinckens zum teyl (Got in ewigkait gelobt) außgereüt / aber laider die Hurerey in der christenheit am grösten ist / dieweil sy so vnuerschambt vnd offentlich getriben / vnd viler christlicher Ehe zerrüttung daraus khumen / Vber das alles die arm / schwach / vnschuldig / vnd vnuerstendig jugent / von Christo abgefürt / vnd dem Teuffel eingeleibt / als dann vnser gebet / in sölchem laster vnnd greuel / für vnser anligende not / keinen segen /sondern vermaledeyung erlangt / derhalben hab ich solchem laster zuwider / das ander Capitel Johannis /dem gotseligen standt der heyligen konschafft / welchen Got selbs geordent / auf gesetzt vnd geheyliget hat / also das Christus selbs / sambt seiner werden Muter / der raynen vnnd keüschen junckfrawen Maria / auch seinen lieben Jungern / auf der Hochzeit zu Cana in Galilea gewesen / sein Gotheit erzaigt /vnd dem Ehelichen Standt zu trost / sein erstes wunder werckh gethon / für mich genomen / vnd durch schrifften lauter geoffenwart das ain götlich ding sey /so zway im ehelichen standt Christlich vnnd Ehelich bey einander wonen / vnnd Gott sy nit verlassen wöll / wo es aber vnchristlich angefangen vnd bößlich zugeth / nemlich das Got dem man (wie ich nun lange zeit von meiner sünd wegen / wol erfaren) ain gotlos vnzüchtigs / vnd vngehorsams weib vnd dergleichen widerlib dem weib nit ain vernünfftigen man / sonder ain vnuerstendigen groben Tyrannen zuschickht / wie sy sollenn geduldt tragen / Gott vmb besserung bitten / also dem beuelch des Apostels nach / welcher sich nit enthalten müg / jme ain aygen weib / vnangesehen / aller not vnd trübsal / zu der Ehe nemen wöl /vnnd kainer püberey statgegeben werdt / auch die jugent sehe vnd erken / was für ain heylig Sacrament der Ehestandt sey (den Gott nit lassen wöl) Ehelich zusein / zu welchem sy auch lust vnnd lieb gewin / Zu solchem Christlichem Ehelichem Standt / hab ich E. G. vnnd derselben Ehelichen gemahel / der erbarkait /verstandt / christliches wandels / gemüts / vnd lebens nach / von reichen vnnd armen / jungen vnd alten gerümbt / gelobt / vnd gepreist / zu ainem Spiegl vnd ebenpild fürstellen / vnd dise Comediam zuschreyben wöllen / Wellchs christlichs gemüt / vnd erbarkait /dem von den es khumbt / nit verporgen / vnnd also durch götliche fürsehung / aus Rö. Khü. May. & vnsers aller gnedigsten Herrn beuelch vnd Ordnung E. G. allhie zu ainem Burgermaister erwelt / gesetzt /vnd yetzo von neven darzu fürgenomen worden / gewißlich in gebürlicher erwegung E. G. senfftmütigen diemütigen thuns vnnd wandels / auch sambt denen zugeordenten meinen Gnedigen Herrn aines Ersamen hochweisen Rats schleiniger außrichtung menigclichs sachen E. G. Jurisdiction vnderworffen / wölchs warlich in disen geferlichen schweren zeiten / in ainer solchen Christlichen Khünigclichen trefflichen Haubtstat / grosser versamblung vnd wonung / von allerlay vermischten Nationen vnd völckern dermassen ein Burgermaister / Haußvatter vnd Ratherrn zu sein / nit ein geringe gab Gottes vnnd weltliche Eer geacht vnd billich belont sol werden / der allmechtig / Barmhertzig / Ewig / gütig Gott Vater vnnd Herr / wölle vns also E. G. exempl nach / sambt andern christlichen Eheleütten / Gnad vnnd Barmhertzigkait / auch besserung vnsers lebens verleyhen / damit die püberey /vnnd vnzelichen bösen laster gestrafft / vnd gantz außgereüt / der Ehlich standt gebessert das Reich Gottes dardurch gemeert / vnnd der götlich zorn durch vns zum höchsten geursacht / widerumb gemildert vnnd gestilt werdt / E. G. wil ich mich hiemit vnderthenigklich beuolhen haben demütgklich bittendt /sölch mein ainfaltige / aber doch in trewem gemüt beschehne befleissung / in genaden anzunemen vnd zuerkennen. ect.

E. G.

Vndertheniger gehorsamer

Wolffgang Schmeltzl

 

 

Die Person.

Die Vorred.

 

Der innhalt.

 

Der Preütigam.

 

Der Speißmaister.

 

Die Praut.

 

Der Praut bruder.

 

Maria.

 

Anna die fraw Thobie.

 

Jesus.

 

Thobias.

 

Petrus.

 

Symon.

 

Der erst diener.

 

Judas.

 

Andreas.

 

Joannes.

 

Der ander diener.

 

Der Beschluß.

 

 

Vorredt.

Hochwürdig vnd gelerte

Streng / Edl / Vhest / Gnedige

Herrn vnd Frawen wer ir seit

Beruffen zu diser fröligkeit

Sich zimbt eim yeden Christen wol

Das er mit vleiß betrachten soll

Gottes Eer / seins nechten fromen

Drumb seindt wir jetzt zu euch herkomen

Seit solchs dan wol geschehen kann

Durch geistlich spil beym gmaynen mann

So haben wir zu gmüt gefürt

Das bey uns offt gefunden wirt

Des Teuffels werck im Ehstandt vil

Der selbig selten graten wil

Drumb das der Teuffl sich widersetzt

Den Ehstandt wo er kan verletzt

Auch allen den die Ehlich seindt

Der Ehteuffl ist geschworner feindt

Vnd lest jn weder rast noch rue

Richt zwischen in vil vnglücks zue1

Wie er sunst pflegt in allen dem

Was christlich ist Gott angenem

Dan diser standt so er gelückt

Dem Teuffl schat vil seel entzückt

Drumb schaut er auff hat grossen fleiß

Das wider Gottes Eer vnd preiß2

Diser standt wer gfangen an

Als dan er nit geraten kan

So khumbt der teuffl flickt sich ein3

Vnd sät auch seinen samen drein

Weis trachten nur nach fleischlicher gir

Stelt er in beden andre für

Dem man ein weib / dem weib ein man

Do hebt sichs haimlich leiden an

Als dan khumbt jndert ein alter karrn

Der macht sy alle bedt zu narrn

Leugt hin vnd her sy möchten verzagn

Macht jn das kreütz vil zschwer zu tragn

Soch leben ist für reichtumb gut

Weil ein das ander so plagen thut

Jr beeder morgengab geet dohin

Ein yedes denckt in seinem sinn

O Gott wie setzt du vns in not

Vil besser wer vns der bitter todt

So geets wan mans nit recht anhebt

Vnd Christum selbs auff dhochzeit let

Drumb ist dis spil nichts anders mer

Dan das gibt es gut weißeler

Für junge diern vnd jung geselln

Die sich in Ehstandt gebn wölln

Wie sy sich sollen zamen fügn

In jrem kreütz ein trost erkriegn

Dem Teuffl widersten christlich lebn

Ich bit schweigt stil merckt auf gar ebn.

 

 

Der jnnhalt diser Comoedien.

Joannis am andern gschriben steet

Wie man zu Cana hochzeit het

Drauff Maria nach altem prauch

Der freundtschafft nach war gladen auch

Des gleich Jesus beruffen war

Vnd kam mit seinen Jungern dar

Wie man nun aß zu tische saß

Bald was kein tropffen wein im faß

Maria sprach wie sol man thon

Sy habn nit wein hetz liebster son

Jesus seiner muter antwort schnel

Weib was bringts mir vnd dir für fell

Mein zeit die ist nit komen noch

Maria zu den dienern sprach

Was schafft mein son thut als mit fleiß

So stunden nach der Juden weiß

Zur raynigung sechs krüg so groß

Hielt jeder zwo oder drey moß

Sprach Jesus fült die Krüg voll an

Mit wasser / wie siß hetten thon

Hieß es einschenken bringen dar

Dem khelner / west nit das wasser war

Die diener aber westen wol

Das sy mit wasser wern voll

Wie ers het kost / rufft er besonder

Den Preütgam spricht mich nimbt wunder

Sunst speißt man erstlich guten wein

So dan die gest nun truncken sein

Wirt in ein gringer fürgesetzt

Du aber den pesten speist zu letzt

Dis erst zaichen hat Jesus thon

Zu trost dem Ehstandt gfangen an

Den ordn er liebt / nit lassen will

Drumb höret zu vnd schweiget still.

 

 

DER PREÜTIGAM khumbt vnnd redet mit jm selbs.

Man spricht vnd ist öfflich am tag

Vnd wen man dem recht dencket nach

So findt es sich beym liecht so frey

Das als was von Gott gordent sey4

Auff diser welt hab angst vnd not5

Seit mich auch jetz mein herr vnd Got

In meinem gwissen hat erleücht6

Vnd mich in meinem synn gedeücht

Ich müg dem fleisch nit widerstrebn7

Das ich sol heyraten / Ehlich lebn

So find ich das mir khumbt zu frue

All trübsal armut angst vnd mühe

Wais nit wo ich zu wegen precht

Das ich mein gest bewirten möcht

Vnd sonderlich wirt abgen wein

Doch nichts destminder muß es sein

Gewagt auff gnad weil ich befindt8

Das Got so grausam strafft die sündt9

Der püberey im Testament

Gomor vnd Sodam seindt verprent10

Mit schwebl vnd pech durch dise sündt11

Vier vnd zwantzig tausent gschwindt

Der Jsraeliter mussten sterbn12

Vmb dise sünd durchs schwert verderbn13

Pinchas erstach drumb weib vnd man14

Vnd hat dran Got ein gfallen thon15

Wie Dine Bruder heten erfarn

Das gschwecht was vil erstochen warn16

Die Thamar schwecht jr brud Ammon

Deshalben er sein lon auch nam17

Absolon in darumb erstach

Also dem Dauid auch geschach18

Von wegen des Vri weib

Dem es hat golten seinen leib19

Gott legt jm auff der straffen vil

Der andern ich yetz schweygen wil

Wie des Potiphar weib auch that

Den Joseph selbs vmb liebe patt20

Erwischt in riß von jm das claidt

Noch luff er weg gab ir kain bschaidt

Solt allen jungen ein ebenpildt sein

Zu leben frümbklich keusch vnd rain

Biss das er khumbt in disen ordn

Wirt Ehlich ist ein gotsman wordn

Dan das jm gfelt ist sein gebott

Drumb bit ich dich mein herr vnd Gott

Weil du selbs sagst wer nit guet sein21

Dem menschen zu wonen allein

Wolst mir beschaffen ein solches weib

Die heußlich keüsch vnd frumb beleib

Halt sy nach deinem wort vnd leer

Sey fruchtbar das sy dwelt auch meer

Mein Gott ich bit von hertzen dich

Weil du beuilchst zu sein Ehlich22

Der ordn durch dich ist aufgsetzt wordn

Verleych dein gnad / wend ab dein zorn

Das las durch dich nun werdt vollendt

Biß vnser anfang mittl vnd endt

Es steet je als in deinem gwalt

DER SPEISSMAISTER geht hinein vnd spricht.

Was macht jr nur warlich ich halt

Jr denckt auff nicht dan ewer Praut

Ich hab noch weder fleisch noch kraut

Des gleichen wirt auch wein abgien

Jr wert ja trefflich wol bestien

Schickt jr euch anders nit der massn

Wil mirs auch leichter zrinnen lassn

Wes khu ist hebts billig beim schwantz

Es hat nit yeder gnug am tantz

Zur wirtschafft ghört noch vil ins hauß

PREÜTIGAM.

Sy lieber mach nur kein zorn drauß

Wirt nit so schwer noch dises joch

Lebt doch der alte hergot noch

Also thondt alle kinder der welt

Wie plad abget in etwas felt

Ist in dunckt sy der poden auß

Ob gleich noch vil ghört in ein hauß

Kan Got erfülln hymel vnd erdn

Mein hauß mag wol erfüllt auch werdn

Er ist der als gibt teylt vns mit23

SPEISSMAISTER.

Ja las dich drauff pach die weil nit

Harr darauff sey daran begnügt

Bis dir ein Ent ins maul einfliegt

Gebrotn wie im Schlauraffen landt

PREÜTIGAM.

O we der grossen sündt vnd schandt

Wie magstu also gotloß redn24

Was hab wir / wo nit Gottes segn25

Vns gibt vnd selbs haußuatter ist26

SPEISSMAISTER.

Solch predig hab ich vor wohl gwist

Mach wenig wort zeuch driemen bhend

PREÜTIGAM.

Will noch jetz genn an etlich endt

Mein gselln habn mir gret zu leyhen

Jetz khunt ich nit ein heller aufftreibn

Ich redt gleich mit jn was ich wöll

So ist kein gelt meer / nimer gsell

Also geth es eim armen knecht

SPEISSMAISTER.

Ey lieber es geschicht dir ebn recht

Hest gespart vor etling jarn ein

Der mätzen knecht ja müsst es sein

In winckeln verzern euer gut

Verspiln der eltern schwaiß vnd plut

Auff claider vnd clainot legt jr vil

Ein jeder jetzund haben wil

Zertailt dreifaltig lasts zerschneidn

Prämbt mit samat / gfütert mit seidn

Hosen vnd wammes gstet euch mer

Dan vor zeiten zu grosser Eer

Euer väter ein gantz claidt haben zeucht

Die hochfart euch alsant betreugt

So man sich dan zu hauß nun richt

Eins do das ander dort gebricht

Ja het es solchs wie ich erfarn

Was gults jr würt paß zamen sparn

PREÜTIGAM.

Es ist an dem bins selbst in wordn

Wen aber kumen witz vor jarn

Ist wol das Königklich Maiestat

Selch vberfluss verpoten hat

Ich wolt das man drob hielt nur fest

Strafft die verbrecher wo mans west

DIE PRAUT kumbt vnd spricht.

Gott geb euch alln ein seligen tag

PREÜTIGAM.

Hertz liebe Praut gros danck ich sag

Vnd freu mich das jr kumbt zu mir

SPEISSMAISTER.

Es ist nun zeit das gleich wol jr

Zur kuchen schaut / weil niemandt sich

Drumb reissen thut / allein was ich

Den Preütgam treib mit grosser not

Jr wert wol sehen was für spot

Mit der hochzeit jr werdt auffhebn

Dan yederman do wil köstlich lebn

Wo ist noch wilprät oder fisch

Der wein wert nit zu halben tisch

Khumbt dan vnd lasst vns kauffen meer

PREÜTIGAM.

Mein hertzige Praut ich bit euch seer

Wölt euch die zeit kurtz lassn sein

PRAUT.

Geth hin hertz liebster preütgam mein

Schafft zu der kuch pleibt nit lang auß

Wil euch die zeit hüten im hauß

Vnd helffn richtn souil ich kan

PREÜTIGAM.

Jr wist den sachen wol zuthon

PRAUT zu jrem bruder.

Mein lieber bruder schau nur zue

Ist das nit gross sorg angst vnrue

Vmb dise wirtschafft / bit dich seer

Geh bit auff freundschafft vnd auf eer

Mariam / das sy khumb zu mir

Vnd nem fraw Annam auch mit jr

Thobie weib / das zeitlich khumen

BRUDER.

Ich ge schon hin habs wol vernumen

DIE PRAUT mit jr selbs.

O gütiger vater herr vnd Gott

Wie kumbts so man nach deim gepot

Gotselig vnd frumb leben wil

Das sich findt angst vnd not souil27

Vnd sonderlich im Ehlichen standt

Bekümernus armut kumbt zu handt

Stelt sich gar wild an allen endn

O Herr allein du kanst es wendn

Drumb bit ich dich mein herr vnd Gott

Hilff vns armen / verleich dein gnodt

Weil du vns hast zusamen gfügt28

In disen ordn das wer benügt

Dis volck das vns heut kumbt zu Ern

Mein Got du kanst vns als wol meern

Was ist zu weng vnd vns gebrist

Weil dir der ordn gfellig ist

O Herr sych an das wir allein

Nach deim beuelch sein tretten ein

In disen standt / nit nach der welt

Begern lust schön oder gelt

Sondern dir mein Gott zu Ehren

Seit du beuilchst die welt zu mern29

In diesem kreutz geduld verleich

Das wir als dan dein heyligs reich

Bezitn mügn nach vnserm lebn

MARIA khumbt vnd spricht.

Ein seligen tag euch Got wöl gebn

Wünsch dir vil glück liebs pässlein mein

DIE PRAUT.

Habt danck / solt mir bed wilkum sein

ANNA.

Mein Praut Got geb dir glück vnd hail

DIE PRAUT.

Des gleichen werdt euch auch zu theil

Glück vnd hayl bedarff ich wol

Seit ich den standt anheben sol

Dan er gar seltn graten thut

MARIA.

Ach liebe Praut sey wolgemut

Last euch nit anfechtn das jr secht

Die Ehe verworffen vnd verschmecht

Als ein zerissen ellenden standt

ANNA.

Ja warlich ist es nit ein thant

Euer beder hertz sich freuen sol

Das ist ein standt der Got gfelt wol

Als leidn sol dest gringer sein

DIE PRAUT.

Mein preütgam spricht wer abgien wein

So sey wir sunst auch ybl grüst

Das macht ich schier verzagen müst

So hab ich noch weltlichem prauch

Zu disen Eern nit claider auch

Sol ich so schlecht nun einher genn

Wirts vor den leütten spötlich stenn

Rat mir wo sol ichs als entnehmen

MARIA.

Der claider darffst dich gar nit schemen

Dein zucht vnd Eer zirt dich vil pass

Dan das du solt entlehen was

Las dich sols gar nit fechten an

ANNA.

Gedenck das Got wöl also han

Der wirt noch gebn auß seiner handt

Als was bedarff der Ehlich standt

Den juden gab er hymelprot30

Wirt euch auch helffen in der not

Drumb seit getröst / Got bschert noch wol

Niemant an im verzagen sol

Fach solchs nur an in Gottes nam31

DER PREÜTIGAM kumbt wider vnd spricht.32

Schaut zu ich findt euch beysam

Vnd freu mich das jr kumen seit

MARIA.

Wir wissem wol die rechtn zeit

Wo laufft jr vmb was kaufft jr ein

PREÜTIGAM.

Mir khent vnd möcht nit wirser sein

Findt weder vögl wildprät fisch

Man sol nun schier sitzn ztisch

Darzu ist vil zu clein das vaß

ANNA.

Sy kumert euch gar nit vmb das

Wil einer eim freundt zu Eren kemen

Mit kheß vnd brot wol zgut kan nemen

Bekumert euch wmb das nit seer

Sonderlich bit Gott vil meer

Das er euch sterck / sein gnad wöl gebn

Vnd jr mügt ainig fridsam lebn

Geduld haben in diesem standt

PRAUT VND PREÜTIGAM sprechend.

Das verleich o Got vns allen sant

JESUS kumbt mit Thobia vnd seinen jungern / spricht also.

Der fridt euch alln sol wonen bey

DER PREÜTIGAM.

O Jesu sun David wilkhum sey

O maister das du allein bist do

Sampt deinen jungern des bin ich fro

Nun sey wir schier al beysam

JESUS.

Danck hab mein lieber Preütigam

Weils Got gefelt vnd gordent hat

Wolt ich dan nit selbs mit der that

Erzaigen das mir auch wol gfal

PREÜTIGAM.

Seit gotwilkhumb jr herrn al

Secht zu mein alter Thobia

Wie alt er ist erscheint er da

Biß wilkhum her vnd vater mein

THOBIAS.

Got danck dir / ge zwar kaum herein

Gros gelt ich warlich sunst nit näm

Das ich zu einer gastung khäm

So aber den Ehstandt Got hat gestifft33

Vor andern wie dan zeugt die schrifft

Sol darzu helffen jederman

PREÜTIGAM.

Wils wider verdien nur wo ich kan

Mit meinem dienst zu aller zeit

SPEISSMAISTER.

Das essen ist schon gar bereit

Setz nun die gest nach deinem gfalln

THOBIAS.

Noch eins muß sein vor andern allen

Herr maister ich dich selber bit

Versych mich werst dich beschweren nit

Und dise zway zusamen gebn

Nach altem prauch ins Ehlich lebn

JESUS.

Mein Thobia das thu ich gern

Wen sy sunst nit versprochen wern

Dan warlich nimbts ein pöses gendt

Wo zway nit mit gwissen gendt

Gedencken obs ledig vnd frey34

Ob auch der eltern wil darbey

Den man die eer genen sol

So gets in allen beden wol

Drumb geth her bede hört zu mir

Jr solts nit thon auss fleischlicher gir

Durch gelt forcht schon das auch nit thut

Sunst wirt warlich das endt nit gut

PREÜTIGAM.

Her maister ich redt fur mein person

Das ich keinen kein glüb hab thon

Vnd solchs allein der halb beger

Das reich gots durch vns gmeert wer

Suns gar keins wegs ich mich verpflicht

DIE PRAUT.

Des gleich ich auch gar anders nicht

Mich gegen im verpflichten thu

JESUS.

Nun lieben freundt tret allher zu

Die jr seit gladn zu diser freudt

Das jr der Ehe gezeugen seit

So gib ich euch darauf zusam

Jns Ehlich lebn in Gottes nam

Mit dem geding vnd diesem bschaidt

Das euch kein mensch vonander schaidt

Gott segne euch das ir euch meert

Mit leibes früchten fült die erdt

Vnd eure kindt mit zucht vnd leer

Helfft ziehen auff zu seiner Eer

In keinen nöten merckt auch das35

Eins schaut das ander nit verlaß

Tragt mit geduld euer beschwern

Dem gotseligen standt zu Eern

Die gnad des herrn wöl bey euch sein

DIE GEST sprechen.

Das wünsch wir euch all in gemain

PREÜTIGAM.

Des habt gros danck (sy rauffen in) schont liebn herrn

Was wil das für ein kirchtag werdn

Mein Thobia was sols bedeütn

THOBIAS.

Nichts anders dan das den Ehleuten

Sol hiemit werden zaiget an

Das müssn vil not vnd kumernüs han

Der gröst / tayl aber den man wer genn

Drumb lest man Praut vergeblich sten

SPEISSMAISTER.

Das essen ist schier angericht

Wie das jr euch wolt setzen nicht

PREÜTIGAM.

Verzeüch man pald sich setzen sol

Herr maister so sitzt ebn wol

Khumbt her mein Thobia zuuor

Vnd setzt euch zu dem maister dar

Petre hie setz dich herzu

PETRUS.

Fürwar mit nichten ich das thu

Ich wil behalten die letzten stat

Wie mich mein maister geleert hat36

Fundt man ein eerlichen oder reichn

Ich müst auffsteen / mit spot im weichn

PREÜTIGAM.

Ach setz dich doch was sol das sein

Joannes do flick dich herein

Andrea / Juda sitzt hie nebn

Nun wil ich an der Praut anhebn

Do setzt euch her dem maister entgegn

Der kan euch vnterweysung gebn

Wie jr solt lebn im Ehlichen standt

Maria sitzt zur rechten handt

Frau Ann sitzt zu der Praut hinan

ANNA.

Das thu ich nit herz Preütigan

PREÜTIGAM.

So sitzt doch wie ichs habn wil

Die weiber haben prengs gar vil

Ich such noch ein der geth mir ab

Glaub das ich Symon verlorn hab

Wie khumbts das er sich nit herschickt

THOBIAS.

Mit weiber gschefft ist er verstrickt

Es wol mich dan mein syn betriegn

Muss er dohaim vors kindlein wiegn

PREÜTIGAM.

Schweigt stil er kumbt gleich jetz doher

SYMON.

Möcht leicht das ich der letzte wer

PREÜTIGAM.

Es felt nit vil wo seit jr plibn

SYMON.

Ich hab dohaim das vieh außtriebn

Darzu wardt mir ain kindt auffgwacht

Das hab ich gwiegt vnd schloffêt gmacht

PETRUS.

Du hast den namen mit der that

SYMON.

Wolan es ist nit grosser schadt

Was hulffs ob ich gleich Jronimus wer

PREÜTIGAM.

Do setz dich zu den weibern her

Du fügst dich nur gar wol zu jn

Jr weiber nembt den Symon hin

Vnd wart jm nur gar vleissig auß

So lest er euch sein herr im hauß

ANNA.

Do setzt euch her zu mir heran

Ich hab euch lieber dan Colman

THOBIAS.

Wen alle mender Symon wern

Das sehen die weiber von hertzn gern

Soss aber wölln herrmann sein

Schlecht gar offt plitz vnd hagl ein

DER ERST DIENER.

Das gseng euch Got mein liebe herrn

Greiffts an d' preütgam gibt euchs gern

JESUS.

Last vns vor beten dancken Got

Der vns heut zam gefüget hat

THOBIAS.

Mein maister bett / so volg wir nach

JESUS.

Merckt auff gar vleissig wie ich sag

Der herr der alls bschaffen hat

Vnd noch erhelt durch sein genadt

Der allem fleisch sein speise gibt

Auß seiner handt wies im geliebt

Das yederman sein notturfft hab

Der benedey auch dise gab

Die er vns gibt auß milder weiß

Des sey jm danck lob Eer vnd preiß

 

Die Gest sprechend Amen.

 

JESUS.

Nun greifft es an in Gottes nam

Vnd freut euch mit dem Preütigam

PREÜTIGAM.

Nun lieben herrn seit wolgemut

Nembt mit mir armen gsellen zgut

Hab nit gemaint das diser gstalt

Ich eures beystandts dörfft so paldt

Schickt sich so wunderlich vnd frey

Glaub das die Ehe beschaffen sey

JESUS.

Das glaub mein lieber preütigam gwiß

Gleich wie die Euam Got zu wiß

Dem Adam schlaffend im Paradei37

On all sein willn wissn vnd fleiß

Also ist jedm sein gmahel bschert

THOBIAS.

Es gschicht fürwar nit ongeuerdt

Hat nit gefürt der Engl recht

Zum prun bey Nahor Abrahams knecht38

Wie er mit Jsaac ward außgsendt

Ein weib zu bringen von frembden endt

Bat Got solt zaigen wölch im wer bschert

Ward er nit mit Rebeka gwert

Die er mit augn nie gsehen het

PETRUS.

Also er auch dem Jacob thet39

So er schaff hielt beim prunnen war

Kam nit on gfer die Rachel dar:

Von Nahor ein tochter Labans

Als er vermaint solt sein sein gspons

Dient treülich vmb sy siben jar

Noch sy jm nit beschaffen war

Die Leam jr schwester man jm zulegt

SYMON.

Ja warlich seltzam sichs zutregt

Moyses was ein frembder man

Wie er ein todtschlag het gethan40

Pharaonem floch in Midiam

Raguel gab jm Ziporam

Wers nit als der wil des herrn

Wie het sy sein praut mügn wern

Solch ding das sol muß als sein

ANNA.

Mir felt jetz von der Sara ein41

Des Raguels tochter hat genomen

Sybn menner seint all umbkhomen

Ehe syß beschlieffn vom teuffl vmmbracht

Drumb fastet sy drey tag vnd nacht

Bat Got vom himel das er khäm

Solchs vbl doch von jr hinnäm

Weil sy keins mans begeren thet

Sonder auß forcht bewilligt het

Got zu gfalln weil aber yr Eer

Diser keim beschaffen wer

Das er den rechten schicken wolt

Kam nit der Engl pracht jr paldt?42

Den jungen Thobiam auß Naphtalj

Wies solten znachts beyschloffen sy

Der Engl Raphael zu jm sprach43

Merckt eben auff was ich euch sag

Al die heyratn noch fleischlicher gir

Der Teuffl ist gewaltig ir

Drumb er die sybn hat vor vmbracht

Ein jeden in der ersten nacht

Das man vor allm ding peten thu44

So gets als wol vnd glücklich zu

Die drey nacht solst jr nichts nit thon

Die vierdtn in gotsforcht greiffen an

So wert jr starcke kinder gwinnen

MARIA.

Salomom thut solchs auch besinnen45

Spricht man von eltern zwegen bring

Gelt / hauß / hoff / vnd dergleichen ding

Von Got aber ein frumbs weib kumb

Lobt sy so hoch vnd seer drumb

Das vber golt vnd perlein sey46

Wölche jren man erfrey47

Durch jr frumbkeit freüntlich beywonen48

Ein fromes weib das sol man kronen

Dan sy des mans halbs leben ist49

JUDAS.

Was hat den Sampson drumb gewist50

Das er solt weit verheyrat werden

Noch geschah es als on sein begern

Wie er hinab gen Thinmat kam

ANDREAS.

Weil dan also in Gottes nam

Ein frumbs weib von Got beschaffen sey51

Sot ein man dencken darbey

Das er des haußhaltung achtung hab

Mit seinem weib gedulde trag52

Geb ir als dem schwechsten wergkzeug

Vnd mit erben gnad / Gottes reich

Jr Eer hab mit jr geduldt

Nit pitter gegn jr ab syß verschuldt53

Mit allem glümpff sy vnderweysn54

JOANNES.

Dauid den standt gar hoch thut preysn55

Spricht es sey nur segen vnd gnadt

Wen einer weib vnd kinder hat

Die vmb den tisch sitzen im ring

Drumb ist gwiss ein gotseligs ding56

Vnder allen menschn Ehlichs panndt

Wol dem der fromen weib beywont57

Ist besser dan golt vnd alle sachn

Des mans lebn sy mag zwifach machn58

Doch sol man sy nit herschn lassn59

Auch nit verschmehen vnd gar verstossn

JESUS.

Hör zu mein preütgam dich triffts an

Von des wegen wit ein jederman60

In dem fall vater vnd muter verlassn61

Anhengen sem gmahel dermassn

Das ein fleisch sey vnd nit meer zway62

Doch das der man des weibs haupt sey63

Habn geduldt in lieb vnd laidt64

Der Ehbruch sunst sy nichts nit schaidt65

Weil sy Got hat zusamen gfügt66

PREÜTIGAM.

Herr maister der leer mich wohl benügt

Vnd freü mich in dem hertzen mein

Das du heut selbs mein gast solst sein

Mich vnderweisen on verdruß

THOBIAS.

Der praut ich auch ein sagen muß

Mein liebe praut merck eben mich

Gegn dein preütgam halt dich freündtlich

Biss ghorsam jm bey nacht vnd tag67

Schau das der schauer nit erschlag

Ob er in kuchen was keufft ein

Das koch sauber halts hauß hübsch rein

Ger nit zu herschen vber jnn68

Wie etlich weiber nemen jnn sinn

Dan drip vom Adam gnumen ist

Hat in jr krumb vil hinterlist69

Wie Esaias clagn thut

PETRUS.70

Das weib herr sein ist gwiß nit gut

Ist wider Got vnd die natur

Ein jede weiblich creatur

In allendingen sey vnderthon

Vnd halt in Ehren jren man

Als Sara Abraham hielt in Ehrn

Volgt im vnd hieß jn jren herrn

Solln alle weiber zhertzn fassn71

SYMON.

Also auch widerumb dermassn

Ein fromer man sein Ehlich weib

Sol lieben als sein aigen leib72

Keins sol nit gen Emauß genn

Das ander mügt jr wol versten73

Dan kein ehbruch on gstrafft nit pleibt74

Wie haimlich vnd wie stil mans treibt

Vnd ist ein großer greül vor Got

Abimelech kam dardurch in spot

Het ers Ehweib nit widergebn75

Hets golten seins volcks sambpt im das lebn

Vnser leib sein tempel Gottes gnant

Die zu beflecken ist vor Gott schandt76

ANNA.

Mein praut dast sechst was sey für sündt

Wenn weiber vngehorsam sindt

So schau die Künigin Vastnian77

Wie sy verachtet jren man

Den Künig Asuerum het verdrossn

Wardt sy vom Künigreich verstossn

Die schwester Mosy war geplagt78

Mit aussatz das sy schier verzagt

Drumb das sy wider sein weib redt

Das er ein morin gnomen het

Nim ein exempl von Lia79

Rachel / Johel / vnd Delbora80

Judith / Hester / Abigail81

Der gleich senfftmütiger weiber vil82

Die gut Alceste für den man

Wolt sich in todt gegeben han

Nach dem ein frumbs weib sich sol richtn

Volgn den bösen gar mit nichtn

Kumpt ein alte Zauberin

Kuplerin wettermacherin

Die dich wil zaubern solch ding lern

Wie du dich solst dein man erwern

Schaff sy von dir jags weg behent

Gedenk der teuffl habs zu dir gsent

Dan als was wider Gotswort ficht

Ist nur zu vnglück angericht

PRAUT.

Wil lieber gehorsam sein meim man

Dan mich so schlagn vnd pleuen lan

MARIA.

Es ist billig liebs päßlein mein

Das wir den mendern gfölgig sein

Souil der weiber ghorsam trifft

Wie vns dan leer die heylig schrifft

Erstlich vmb Eve missethat83

Den weibern Got aufgleget hat

Zwo straff auff jren sündigen leib

Das eva vnd ein jedes weib

Jr frucht mit schmertzen sol gebern

Vnd haben jren man in Ehrn

Das weib das sol sein vnderthan

Vnd tucken sich vor jrem man

Thut er jr gwalt wie ein Tyran

Helt sich nit als ein Ehlich man

Mit zechen / spiln / müssig gen

Vnd wil nit treulich bey jr bsten

Sols bitten durch götlichen gwalt

Das er sich besser frumbklich halt

Sol nit weg lauffen / zürnen schnel

Man haist sy sunst die Jezabel84

Dalida betrog den Sapson85

Auch böse weiber Salomon86

Domit erzürnens Gott den herren

Weil sy sein ordnung so verkern87

Drumb gib dich nur gantz willig drein

Du kanst nit paß zu fridn sein

Wan du dein man von hertzen liebst

Vnd schaust das du jn nit betrübst

Schlecht er die lauttn sing darzue

So pleibstu wol mit guter rue

JUDAS.

Ist warlich recht vnd wol geret

Wolt das man volgt vnd also thet

Sunst wirt der standt verspot veracht

Vnd kumbt der teuffl zrüttung macht

Wo man sich also widersetzt

ANDREAS.

Es macht ein pöses endt zu letzt

Macht das jr vil vngheyrat pleibn

All püberey vnd Ehbruch treibn

Dardurch jr vil erstochen wern

Der frumb Joannes must auch sterbn88

Herodes zu tödten jn verschafft89

Drumb das er jn vmb Ehbruch strafft

Kein vbl ist vber ein pöses weib90

JOANNES.

Ist war bringt manchen vmb sein leib

Zu wölchen auch hilfft vil beyweil

Der ältern lässigkeit zum teyl

Dan man wol etlich muter findt

Die selbs verkupeln jre kindt

Also gets in der welt jetzt zue

Drumb hab wir weder fridt noch rue

Das macht das wir so gotloß lebn

O Gott wölst gnad zu besserung gebn

PREÜTIGAM.

Maister so du hast alles beuolhn

So leer auch wie wir vns nern soln

In dieser falschn vntreüen welt

Seit wir haben weder gut noch gelt

JESUS.

Dem Adam Got gepoten hat

Jm schwaiß zu gewinnen sein brot91

Zu arbeit wie man sunst auch list92

Ein jeder mensch geborn ist93

Drumb solt jr arbeitn vnd nit sorgn94

Wo jr wolt nemen speiß auff morgen95

Auch sorgt nit für den leib auff erdt

Wen / wo jr claider nemen wert

Vbertrifft das lebn dspeiß nit weit:

Ist nit der leib meer dan das cleidt?

Secht an die schönen vögelein

Die jm lufft vnterm himel sein

Sy säen schneidn vnd samlen nit

Doch in der himlisch vater gibt

Jr lebn vnd speiß auff erden hie

Seit jr dan nit vil meer dan sy?

Wer ist vnder euch der fleissig decht

Wie er sich lenger machen möcht

Ayner elln langk ein zusatzung

Warumb sorgt jr dan umb claidung

Secht an die plömblein auff dem feldt

Die wachssen grün praun rott vnd gelb

Sy arbeitten oder nätt jr keins

Warlich nit als der selben eins

Der Salomon so schön was claidt

In aller seiner herrligkait

So den Got auff dem veldt das graß

Wölchs heüt grünt / pald verprent daß

So schön zirt vnd beclaidet nun

Wie vil meer wirt er euch solchs thon

Drumb sorgt vmb nicht auff diser erdt96

Got waiß wes jr notturftig werdt

Sucht Gottes reich vnd grechtigkeit

Von erst / so wirts euch als mitteilt

THOBIAS.

Der Dauid hat vns den trost gebn97

So wir frumb vnd gotselig lebn

Wer wir hie nit verlassn werdn

Vnd vnsern nachkhumen auff erdn

Sol nit speiß noch prot abgenn

Bey dem wir auch müssen versten

Wie Gott die creaturn alsam98

Erschaffen het / macht er Adam

Domit der mensch nit hunger lidt

PETRUS.

Der Teuffl der ist des gesit

Mit der pauchfül er vns ficht an

Wie er Christo hat selber thon

Alls wen vns hendt nit gwachssen wern

Mit wölchn wir vns sollen ernern99

Got sorgt für vns / stelts als auff jn100

SYMON.

Ja nembt euch nit in euren sinn

Das jr jemant solt vnrecht thon101

Lasst euch den geitz nicht fechten an102

Mit wölchem ist die welt behafft

Vnd doch niemant domit nichts schafft103

Ob er sich zriß / arbeit zu todt

Wo Got nit gibt / man nichts nit hat104

ANNA.

Wer Gottes Wort gelaubt vnd traut105

Der sebig gwiß nit ybl paut

Das spürt man bey der witfrauen

Die Helie thet vertrauen106

Wie wol im landt was angst vnd not

Vnd groß teürung / noch gabs jm prot

Het nit meer dan ein handuol mel

Das meret Got / erhielt on fel

Sy vnd jr gantzes haußgesindt

Zu dem auch wie jr starb jr khindt

Helias patt in Gottes nam

Die seel dem kindlein widerkam

Als speist Got erhelt die sein

Doch muß man arbeittn / trachten ein

Nit auff ein abent sant Metten lobn

Daran man solt ein monat habn

Wo einer lebt so rättlich zgastn

Muss er drauff vnser frauen fastn

DIE PRAUT.

Der sorg dürfft jr bey vns nit habn

Mich dunckt jr thuts derhalbn sagn

Das jr so wenig wein do secht

Man sol thon jeder zeit jr recht107

Wölchs wir auch gern woltn thon108

So wirs nur kendten vnd möchtn han

Den wiln für dwerck nembt in dem fal

Sy diener schenck doch ein ein mal

MARIA.

Mein päßlein sieh nichts das gebricht109

Ist nit mit essn vnd trinckn außgricht

DER ERST DIENER.

Das laß ich mir verpoten sein

Auß lären Nassa schencken ein

JUDAS.

Ich hab genetzt nun kaum ein zan

Solt wir dan jetz kein wein meer han

MARIA.

Ach du mein hertzen liebster son

Wie sol man doch den sachen thon

Praut vnd Preütigam traurn seer

Man trunck gern habn kein wein nit meer

JESUS.

Was hab ich weib mit dir zthon doch

Mein stundt die ist nit komen noch

MARIA.

Hört zu jr diener thut euch vleissen

Ob mein son euch wirt etwas weissn

Das es mit vleiß werdt außgericht

Dan sölchs on vrsach nit geschicht

DER ANDER DIENER.

Wir wölln berait vnd willig sein

MARIA.

Gehab dich wol liebs päßlein mein

Got wirt noch gebn vnd schaffen wol110

Auff jn man sich verlassn sol111

Ob er schon nit nach vnsern mut

Gibt vnd die zeit verziehen thut112

So sol wir doch vmb nichten sorgn113

JUDAS.

Hat er nit gelt man möcht jm porgn

Wil selbs gen ob man wein doch precht

Gäb er mir gelt ich wolt wol recht

Auff schauen was zu kauffen wer

Maister mein seckel ist schon leer

JESUS.

Man hat an dich noch nichts begert

Du wirst villeicht mit wein auch gwert

 

Zu den dienern.

 

Jr diener last euchs nit verdriessn

Die sechs krüg thut mit wasser angiessn

DER ANDER DIENER.

Her maister das geschehen sol

JUDAS.

Das reibt sich warlich nit gar wol

Vil lieber jr mir wein her precht

Das wasser eim in dschenckl schlecht

Ich acht nit ob jr schon keins bringt

ANDREAS.

Der wein sich auch nit alweg zimbt114

Trunck man nit souil safft von rebn

So möcht offt mancher lenger lebn115

Der sich ztodt trinckt erstochen wirt

Hat nit der wein Noen verfürt116

Vnd geben jm sein rechten lon

Der jn zu pauen gfangen an

Got verpot wein dem Aaron117

Jm trunck erschlagen wardt Ammon118

Betrog nit Dauid Vriam119

Durch wein Sjmrj erwürgt Ellam120

DER ERST DIENER.

Her maister wir habens schon gethon

Die krüg mit wasser vol gfült an

JESUS.

Nun schenck ein brings dem speißmaister

DER ANDER DIENER.

Herr warlich trinckt er kein wasser

Er hat sein maul gewent zu wein

JESUS.

Gee hin wer waiß was das wirt sein

Nun liebn freundt wir sein nun sat

Danckt Got der vns gegeben hat

O milder schöpffer aller ding

Der du vns hie in disem ring

Dein väterliche güt beweist

Natur vnd notturfft nach gespeist

Des sey dir danck lob Eer vnd preiß

Mein Got der seel gib auch ir speiß

Auch laß ruen im fride dein

Al die vor vns entschlaffen sein

O Herr noch wir eins bitten dich

Verleich vns sterck dein gnad vnd sig

Wider die Tyran vnd feindt

Die deinem nam entgegenseindt

DIE GEST.

Das gschech ewiger Got vnd herr

Nach deim götlich willn vnd Eer

DER ERST DIENER.

Herr speißmaister nembt hin den wein

Vnd kost in ob er gut wer sein

SPEISSMAISTER.

Die farb ist gut / vil paß er schmeckt

Das hat der Preütigam mir verdeckt

 

Zu dem Preütigam.

 

Wie muß ich das von dir versten

Das du so haimlich thust vmbgen

Verheltst auff dletz den pesten wein

Läst mich lauffen sorgfeltig sein

PREÜTIGAM.

Was ist dsach bericht mich recht

SPEISSMAISTER.

Als westus nit / bistu so schlecht

Hast gfürcht villeicht ich trunck jn auß

PREÜTIGAM.

Fürwar kein tropffn ich hab im hauß

SPEISSMAISTER.

Was is dan das wan khumbt er her

PREÜTIGAM.

Er schmeckt als wens gut Rainfal wer

Ich waiß auff glaubn nit wan er kumb

SPEISSMAISTER.

Peit laß vns fragn die diener drumb

 

Zun dienern.

 

Wo habt jr gnomen disen wein

DER ERST DIENER.

Der maister hieß wasser giessen ein

In krüg wie das geschehen war

Hieß er einschencken euch bringen dar

Die krüg hab wir all kost behent

Das wasser ist in wein verwent

PREÜTIGAM.

Mit grossn freudn ich das vernim

O khumbt vnd last vns dancken jm

 

Zu dem Maister.

 

Ach herr vnd liebster maister mein

Wie sol ich gnügsam danckbar sein

Für solch Eer vnd grosse gnad

Die mir dein lieb erzaiget hat

Vnd mir geholffen in der not

Das ich nit würd zu schand vnd spot

Hast wein gemacht auß wassers safft

Mit wunderwerck vnd Gottes krafft

Auff heut aldo öfflich beweist

Das du der recht Messias seist

JESUS.

Seit Got den ordn hat auff gestelt

Wil er auch helffen wo im felt

So man nur solchs zu Gottes Eer

Anhebt vnd helt nach seiner leer

Wer Got mit ernst vertrauen kan

Der ist ein vnuerlasner man

 

Zu den andern gesten.

 

Jr liebn freündt wölt frölich sein

Mit lieb gebrauchen disen wein

PREÜTIGAM.

Nun sol mir nichts nit sein so schwer

Das ich auß disem standt beger

So er von Got hat sölchen preiß

Wie schmeckt er dir du alter greiß

Ein solcher wein möchts hertz erfreüen121

Sy trinck paß darffstu nit lang keüen

THOBIAS.

Kein pessern wein ich truncken hab

Er khumbt vom Kalnperg herab

Ich dacht ein weil an Moses stab122

Wie er in der wüst wasser gab

Sunst werns al vor durst vmbkhumen

Ich dacht mit wer ich auch beim prunen

On zweifel der preütgam hat gelesn

Wie sy sein in der wüst gewesn123

Wer meer auffklaubt des himelprot

Den er dörfft zu täglicher not

Des andern tags wuchs würmlein drin

Dan Moses hets verpoten jn

Als er auch nit kaufft hat für

Das jm der wein nit Komig wür

JOANNES.

Es hat villeicht ein andre gstalt

Dan jr vermaint / darfür ichs halt

Der preütigam hat kaufft wenig wein

Domit wir nüchtern witzig sein124

Vnd niemant hie kein vnfug trib

Die trunckenheit vermiden plib125

Dan most vnd wein die nemen hin126

Das hertz der weisen mut vnd sin127

Man sol vnnutzlich nichts verthon128

We dem der zum trincken raitzt an129

SPEISSMAISTER.130

Jr liebn herrn vnd gute freündt

Wie jr do hie versamlt seindt

Preütgam vnd Praut dancken euch seer

Das jr zu gfalln vnd zu Eer

In heüt beystendig gwesen seit

Das wölln sy zu aller zeit

Vmb euch verdien in gleichen fall

Wen eüer kinder heyratn ein mall

Wölln sy auch habn ein gutn mut

Vnd bittn jr wolt jetz nemen zgut

THOBIAS.

Zu disen hochzeitlichen Eern

Sey wir erschin von hertzen gern

Vnd lassn vns wol begnügen al

An disem hochzeitlichem mal

Wolln für euch bitten Got darzu

Das er euch gnad verleihen thu

MARIA.

Mein päßlein auff deiner hochzeit

Bin ich sambt dir im hertzn erfreüt

Das mein son dies zaichen hat thon

Drum ge jetz hin vnd danck jm nun

DIE PRAUT.

Ja jetz wil ich jm dancken drumb

Als pald ich nur hinfürhin khumb

 

Zu dem Maister.

 

Ach Jesu liebster freündt vnd herr

Ich danck dir auss der massn seer

Für dise wolthat heüt zu tag

Was vnser armut wider vermag

Wol wir erzaign mit gantzen fleiß

JESUS.

Mein frome praut gib Got den preiß

Der disen standt hat wöllen Eern

Er hat in gstifft vnd wil ernern

Al die sich götlich drein begebn

Schaut macht euch selbs nit schwer dis lebn

Vnd euer narung durch vngelaubn

Der gnad thut euch selbs nit beraubn

Vnd arbait wie hat Adam thon

Seit nit faul schaut die amais an131

Wen sumer ist so tregt sy ein

Also solt jr auch gflissn sein

Sorgt nit wie man erner in khindt

Die milch in muter leib sich findt

Das man die selben petten leer

Das wort gots ziechts auff Gottes eer132

Die gnad des herrn wöl bey euch sein

Das wünsch ich euch in hertzn mein

 

 

DER BESCHLUSS.

Jr werden christen al geleich

Geistlich weltlich arm vnd reich

Jr man vnd frauen junckfraw zart

Das wort gots wirt durch manche art

Gepredigt / gsungen / spilweiß zaigt

Zu hörn dasselb ist jeder gnaigt

Vnd seindt gut christen biß annß thon133

Fürwar wir müssen anders an134

Paß leben nach dem wort des herrn135

Sunst wirt der spruch erfüllet werdn

Wer seines herrn willen wais136

Vnd nit thut nach seinen gehais

Der wirt mit vil schlegn geschlagn

Solch pürd wer wir auch müssen tragn

Es sey dan das wir in vns gen

Von vnserm bösen lebn absten

Zu Got vmb gnad verzeihung schreien

So wirt er sein genad verleihen

Den Türkischen wütrig leicht verjagn

Das wir frey selber müssen sagn

Das ist der Got der als vermag

Nun schreit zu im niemant verzag

Er wirt sein hauptman sten an dspitz

Pau wir auf vnser sterck vnd witz137

Vnd pleybn in vnserm sündigen lebn138

Vil erger wer wir noch auff habn

Kein pesserung wirt bei vns gespürt

Ein jeder sein mut für sich verfürt

Ach last vns gotseliger greiffen an

Bekern wie Niniue hat gethon

Des bit Wolff Schmeltzl jederman.139

